ការសម្ភាសរបស់លោកយាយហុក ណម

ក៖ អ្នកសម្ភាសឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសឈ្មោះហុក ណម

***ពត៌មានសង្ខេបរបស់លោកយាយហុក ណម***

*សព្វថ្ងៃនេះលោកយាយហុក ណម មានអាយុ៧៦ឆ្នាំហើយ គាត់កើតនៅថ្ងៃអង្គារ ខែចែត្រ ឆ្នាំរការ នៅភ្នំក្រោម ខេត្តសៀមរាប។ គាត់មានបងប្អូនចំនួន ៥នាក់ ស្រី២ ប្រុស៣ ហើយគាត់ជាកូនបងគេបង្អស់ក្នុងគ្រួសារ។*

ក៖ បាទ! ជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាស ពីប្រវត្តិរបស់យាយ ហើយការសម្ភាសហ្នឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ! គោលបំណងរបស់សា​ក លវិទ្យាល័យ គឺចង់សម្ភាស​ប្រវត្តិប្រជាជនខ្មែរ ដើម្បីរក្សារទុកប្រវត្តិប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវត្តិរបស់ជីដូនជីតាហើយរៀនអំពីប្រវត្តិរបស់ពួកគាត់ណាយាយ។ បាទ! ហើយចឹងនៅពេលដែលខ្ញុំសម្ភាស​យាយចប់ ខ្ញុំនឹងដាក់ការសម្ភាស​របស់យាយហ្នឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ។ ចឹងតើយាយយល់ព្រមឲ្យខ្ញុំដាក់សម្ភាស​របស់យាយចូលទៅក្នុងវេបសាយរបស់សាលាទេយាយ?
ខ៖ ដាក់ទៅ។

ក៖ បាទ! សម្រាប់ថ្ងៃខែដែលខ្ញុំសម្ភាស​យាយនេះគឺ នៅថ្ងៃទី៣០ ខែមករា ឆ្នាំ២០២១​ ហើយការសម្ភាស​នេះត្រូវបានធ្វើឡើងនៅភូមិភ្នំក្រោម សង្កាត់ចុងឃ្នៀស កុ្រងសៀម
រាប ខេត្តសៀមរាប។ បាទ! ហើយខ្ញុំជាអ្នកសម្ភាស​ឈ្មោះ ហេង សុវណ្ណនរិន្ទ។ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ?

ខ៖ ខ្ញុំឈ្មោះពេញ យកតែឈ្មោះខ្ញុំ ឬយកទាំងនាមត្រកូល ហុក ណម។

ក៖ ហុក ណម?

ខ៖ ចាស!

ក៖ ហ្អ៎! ចុះយាយមានឈ្មោះហៅក្រៅទេយាយ?

ខ៖ អត់ទេ។

ក៖ បាទ! យាយ​ចុះមកដល់ឆ្នាំនេះយាយមានអាយុប៉ុន្មានហើយយាយ?

ខ៖ ខ្ញុំ៧៦។

ក៖ ចុះយាយនៅចាំថ្ងៃខែឆ្នាំកំណើតយាយបានអត់យាយ?

ខ៖ ចាំ!

ក៖ នៅថ្ងៃណាខែណាឆ្នាំណាដែរយាយ?

ខ៖ ខ្ញុំកើតខែចែត្រ ឆ្នាំរការ។

ក៖ ចាំថ្ងៃទេយាយ?

ខ៖ ថ្ងៃ ថ្ងៃអង្គារចាំតែប៉ុណ្ណោះឯង។

ក៖ ចឹងមានន័យថាថ្ងៃអង្គារ ខែចែត្រ ឆ្នាំរការ។

ខ៖ ចាស!

ក៖ បាទយាយ ចុះឆ្នាំបារាំងចាំបានអត់ទេយាយ?

ខ៖ ទេ! អត់ស្គាល់ទេបារាំង។

ក៖ បាទ ចុះយាយមានស្រុកកំណើតនៅឯណាដែរយាយ?

ខ៖ ស្រុកកំណើតនៅភ្នំក្រោមហ្នឹងឯង។

ក៖ តាំងពីយូរយារហើយនៅហ្នឹងម៉ង?

ខ៖ តាំងពីជីដូនជីតាមកគឺនៅតែស្រុកហ្នឹងឯង។

ក៖ បាទ! យាយ ចុះយាយមានបងប្អូនចំនួនប៉ុន្មាននាក់ដែរយាយ?

ខ៖ ៥នាក់ ប៉ុន្តែងាប់១នៅតែ៤។

ក៖ ហើយប្រុសប៉ុន្មាន ស្រីប៉ុន្មានដែរយាយ?

ខ៖ ស្រី២ ប្រុស៣។

ក៖ ហើយយាយជាកូនទីប៉ុន្មានដែរ?

ខ៖ ខ្ញុំកូនទី១។

ក៖ បងគេបង្អស់?

ខ៖ បងគេបង្អស់។

ក៖ ចុះយាយអាចជួយប្រាប់ឈ្មោះបងប្អូនទាំងអស់របស់យាយបានទេ ពីបន្ទាប់ពីយាយទៅដល់ពៅគេ?

ខ៖ មានអីប្រាប់មិនបានអាអូន មួយឈ្មោះស្រីនឿម ហុក នឿម ដល់ប្រុសបន្ទាប់មួយទៀតនោះ ហុក ឃុន ប៉ុនដល់វាទៅរៀនសាលាគេដាក់ តោ ហ៊ុន ជីតា ទៅហុក ហូ ហុក ហាក់ អស់ហើយ។

ក៖ ចុះយាយនៅចងចាំអ្វីខ្លះដែរសព្វថ្ងៃហ្នឹង រឿងកាលពីក្មេងៗជាមួយបងប្អូនណាយាយ​ធ្លាប់បានធ្វើការងារជាមួយគ្នា ឬក៏ទៅរៀនជាមួយគ្នា ឬក៏ធ្វើអ្វីខ្លះដែរជាមួយបងប្អូន?

ខ៖ ទេ! ខ្ញុំរៀនបានតិចទេ។ វាច្រើនតែម្តាយឈឺញាប់ទៅក៏ខ្ញុំនោះនៅរក្សាម្តាយទៅ រៀនតែប្អូន ប្អូនៗរៀនជំនាន់នោះមិនបានជ្រៅជ្រះទេ បានតែមួយមើលដាច់ បានតែមួយដឹងថាអក្សរគេផ្ញើរមក ឈ្មោះអីៗៗ​ការណ៍អីដឹងទាំងអស់ប៉ុណ្ណោះឯង។

ក៖ ចុះកាលហ្នឹងយាយរៀននៅឯណាដែរយាយ?

ខ៖ រៀននៅភ្នំក្រោម។

ក៖ ហើយដល់ថ្នាក់ទីប៉ុន្មានដែរ កាលហ្នឹងយាយ?

ខ៖ កាលនោះទាន់ត្រឹមថ្នាក់យើងពីដើមមិញមិនដែលមានថ្នាក់ទី៦ ៧ ឯណារាប់តែថ្នាក់អាទិ អាទិកដ្ឋាន។

ក៖ បាទយាយ! ចឹងមកដល់សព្វថ្ងៃនេះយាយចេះអាន និង ចេះសរសេរអក្សរខ្មែរទេយាយ?

ខ៖ មើលអត់ឃើញ។

ក៖ ប៉ុន្តែនៅចេះទេបើមើលឃើញ?

ខ៖ បើមើលឃើញនៅចាំខ្លះមើល ប៉ុនមើលវាមិនឃើញ។

ក៖ ចុះកាលពីយាយនៅរៀនហ្នឹងមានគេបង្រៀនភាសាបារាំងអីទេយាយ?

ខ៖ អត់ទេ រៀនតែខ្មែរទេរៀនតែខ្មែរ។

ក៖ បាទយាយ! ចុះយាយអាចប្រាប់បន្តិចបានទេថា កាលយាយនៅក្មេងៗហ្នឹងជីវិតរស់នៅខាងក្រោមនេះយ៉ាងម៉េចដែរយាយ?

ខ៖ អ្នកណាមានក៏មានទៅ អ្នកណាក្រក៏ក្រទៅ ជីវភាពនោះ វាមិនបានទៅមានឯណាហៀរហូរទេលោកអើយ យ៉ាប់ណាស់ត្រដាបត្រដួសនៅជំនាន់នោះត្រដាបត្រដួសណាស់ យាយមិនមានឯណាហូរហៀរទេកូនអើយ ដល់ទៅជំនាន់អាពតទៅជម្លៀសទៅហ្នឹង។ ខ្ញុំកាលនោះជម្លៀសជំនាន់អាពតប្រហែល ៣០តែមិនដឹង៣០ប៉ុន្មានទេ តែដល់ចូលមកស្រុកវិញខ្ញុំការ៣៧ ៣៧ឆ្នាំបានខ្ញុំការចូលស្រុកវិញហ្នឹង ហើយបែកបងបែកប្អូននោះណាជំនាន់អាពតនោះណា ប្អូននៅផ្សេងម៉ែនៅផ្សេងកូននៅផ្សេង ទៅក៏អត់ឃ្លាននោះគឺអត់ហើយ អត់ឆ្អែតឆ្អន់ហើយអត់នោះ ធ្វើបាបកម្សត់នោះវាអត់ក្រៃណានិង អត់ហើយកូន។

ក៖ បាទយាយ! ចុះពីមុនដល់សម័យប៉ុល​ពតហ្នឹងនៅខាងភ្នំនេះមានការទម្លាក់គ្រាប់ បែកអីទេយាយ?

ខ៖ មិនទាន់ជម្លៀសទៅទម្លាក់ ទម្លាក់ជួរនោះអីសុទ្ធតែផ្ទះក្បឿងឆេះអស់។

ក៖ ចុះយាយកាលហ្នឹងទៅនៅឯណាវិញយាយ?

ខ៖ ខ្ញុំនៅទន្លេ នៅទន្លេទៅគេជម្លៀសពីទន្លេមកក៏យកមកដាក់នៅឯភ្នំ ជម្លៀសពីភ្នំមកទៅ ទៅនៅឯស្អីនេះទៅនៅឯវត្តព្រែកផ្តាវ វត្តព្រែកផ្តាវ តាទារនោះណា ទៅបកពីនោះមកវិញចូលវត្តក្រោម ចូលនឹងវត្តភ្នំយើងនេះ។ គេជម្លៀសពីវត្តភ្នំនេះទៅដល់កំពង់ក្តី កំពង់ក្តីហើយ គេលើកយើងពីកំពង់ក្តីនេះ ទៅឯស្អីនោះទៀតនោះ ទៅឯគោកធ្លកលើ ទៅបាននៅជាប់ហ្នឹងឯង។

ក៖ បាទយាយ! ចឹងយាយជម្លៀសច្រើនដែរយាយ?

ខ៖ ច្រើនដំណាក់ណាស់កូន។

ក៖ បាទ! ចុះកាលជម្លៀសពីមួយកន្លែងទៅមួយកន្លែងហ្នឹងណា គេឲ្យធ្វើការងារអ្វីខ្លះដែរយាយ?

ខ៖ កាលនោះជម្លៀសទៅដល់កំពង់ក្តីឯនោះបានធ្វើការជាប់។

ក៖ ធ្វើការអីដែរកាលហ្នឹងយាយ?

ខ៖ កាប់លើកប្រព័ន្ធភ្លឺស្រែ ច្រូតស្រូវ ស្ទូងស្រូវ ដាំដំឡូង ធ្វើការប៉ុណ្ណោះឯងខ្ញុំនោះ យើងចូលខាងនារីណា បើអាប្អូនខ្ញុំវានៅរៀន គេយកទៅដាក់រៀនតែមិនដឹងរៀនអីទេ ប៉ុណ្ណោះឯងហើយបាន អាហ៊ុននោះអាបន្ទាប់ទី៣នោះទៅក្រឡាញ់វាជាសង្ឃយកទៅផ្សឹកនៅនោះ ខ្ញុំនោះហើយឪពុកខ្ញុំនោះគេឲ្យលីអាចម៍ ឪពុកខ្ញុំមួយថ្ងៃៗដើររែកតែអាចម៍ទេ ពួកនារី យុវណ្ណជុះនោះណា រែកយកមកដល់ចាក់និងដីទៅវាយដីដំបូកទៅយកជើងបែន ទៅវាឲ្យយកមាត់លិឌល្មមមិនល្មម ទៅក៏យកទៅកាត់ដុំៗប៉ុណ្ណេះៗទៅហាល ហាលរួចទៅរែកយកទៅដាក់ជម្រុក រែកទៅដាក់ជម្រុកទៅដល់ពេលណាស្ទូងរួចចេះទៅវាយដីចឹងទៅកន្តៀតបានវាយតាមស្រែ នេះអាពតនេះ ហើយដេកតាមគោកខ្មោចលោកអើយវាលងនោះ វាលៀនវាអីដាក់យើងនោះ ស្រែកទៅវាថ្ងូរទៅ ប៉ុន្តែយើងខ្លាចយើងមិនដឹងរត់ទៅខាងណា រត់ទៅខាងណា គោះតែជួងម៉ឺងឡើងកាន់តែឆ្នាំងទៅ យកទៅដាក់ទៅក៏មានអី អំបិលលីងមួយស្លាបព្រាទៅក៏បបរនោះយកមសំរិតទឹកក៏បានកាក២ស្លាបព្រារទៅអង្ករ ហូបតែទឹកទៅ មិនដែលស្គាល់ជាតិនំចំណី មិនដែលស្គាល់ជាតិបាយ នោះឯងបានថាខ្ញុំថាមួយជំនាន់អាពតអត់ប៉ុណ្ណោះម៉េចវាមិនឈឺ ដល់មកសម័យនេះវាសម្បូរបរបូក៏ឈឺសំបើមម្ល៉េះ នេះបានខ្ញុំថាកូនសារក្រោយ ហើយបើមានរឿង ក្នុងមួយគ្រួសារចេះណាបើរឿងតែខ្ញុំម្នាក់ណា កូនផ្សេងទៀតក៏គេយកទៅសម្លាប់អស់គេអត់ទុកនៅទេ រឿងតែមួយគេសម្លាប់ទាំងអស់ បានខ្ញុំចេះតែថាកូនចៅអស់នេះសម្ដីអាក្រក់នេះបើសិនជាជំនាន់អាពត អត់សល់ទេ អស់រលីងហើយមានតែសម្លាប់ចោលអស់ហើយ ហើយដេកកូនអើយដេក ដេកនៅតាមដីហ្នឹងឯងទៅដេកស្ទូងណា ក្រោកព្រឹកឡើងសារតែកន្ទេលមកសុទ្ធតែខ្យាដំរីពេញក្រោមកន្ទេល វាមិនទិចវាមិនខាំផង ផលនោះចេះតែជួយទៅ បែកម៉ែបែកឪវ៉ាល់ខែវ៉ាល់ថ្ងៃចាស់ប្រហែលម៉ែខ្ញុំខ្មោចម៉ែខ្ញុំ អាយុ៧០ជាងហើយណាឲ្យទៅរែកទឹកស្រោចដំណាំ ហើយឡើងពីភ្នំចេះ ដាំឯលើនោះវាឲ្យឡើងដងពីនេះឡើងទៅឯភ្នំឯលើ សព្វបែបសព្វយ៉ាងហើយ បានខ្ញុំថាវាឆ្អែតឆ្អន់ហើយជំនាន់អាពតនោះចេះតែថាកូនសារក្រោយឲ្យប្រុងប្រៀបទៅ មិនដឹងថ្ងៃណាខែណាស្រុកទេសយើងស្រួល។

ក៖ បាទយាយ! ចុះកាលហ្នឹងយាយមានអាយុប្រហែលប៉ុន្មានដែរ?

ខ៖ កាលជំនាន់អាពតជម្លៀសខ្ញុំទៅអាយុខ្ញុំ៣០ជាងហើយ យកមកចូលស្រុកវិញខ្ញុំការអាយុ៣៧ ខ្ញុំជម្លៀសទៅនោះមិន២ឆ្នាំជាងហា។

ក៖ ៣ឆ្នាំ ៨ខែ ២០ថ្ងៃ។

ខ៖ ខ្ញុំប្រហែល៣២ខ្ញុំជម្លៀសទៅ ប្រហែល៣២ ៣៣ណឹងឯងជម្លៀសទៅ។

ក៖ ចុះកាលហ្នឹងយាយចូលកងនារីមែនយាយ?

ខ៖ កងនារី ចូលកងនារី ចឹងបានថាលំបាក ហើយមុននិងរត់ទៅនោះ រត់ពីភ្នំក្រោមទៅទម្រាំដល់វត្តព្រែកផ្អាវនោះ ដេកតាមវាលស្រែ យន្តហោះវាទម្លាក់មកភ្លើងពេញទឹកពេញដី ចូលព្រៃស្តុកយ៉ាងណាក៏មើលគ្នាឃើញ ឃើញតែផ្សែងបាញ់ ឃើញតែផ្សែងបាញ់ ហើយទឹកពេលណាទឹកហូបទឹកអីចេះដងតាមក្រឡុកដែលវាដក់នោះណា យកក្រម៉ាបានដាក់ពីលើក្រឡុកទៅសំរិតដងមកខំវាដោយអាសត្វល្អិតល្អោច ហើយធុំឆ្អេះទឹកនោមក្របីអីទៅចេះតែផឹកហើយ វាមិនកើតអីវាមិនឃើញគ្រុនចាញ់ គ្រុនឈាមគ្រុនអីឯណាបានថាកូនអើយ។

ក៖ ចុះគេជម្លៀសពីមួយកន្លែងទៅមួយកន្លែងហ្នឹងគ្នាប្រហែលប៉ុន្មាននាក់ដែរយាយ?

ខ៖ អូ! ដឹកសុទ្ធតែឡាន ដឹកសុទ្ធតែឡានកូនអើយ ដឹកសុទ្ធតែឡាន អើដូចឪមីភាពចឹ​ង ឯង គេថាគេដាក់ស្វាយត្រានគេដាក់ទាំងទ្រុងឡានយកទៅសម្លាប់ទៅ ហើយខ្ញុំចាំមើលណាគេឲ្យខ្ញុំដើរពីភ្នំក្រោមទៅអង្គរ ទៅអង្គរនិយាយពីរោងខ្មោចពួកមិត្តៗនោះណានៅនិងស្អីនេះនៅនិងបារាយណ៍ នៅខាងកើត គេដាក់សញ្ញាក្បាលខ្មោចគេអត់មានឲ្យអ្នកណាចូលទៅទេ យើងគ្រាន់តែមើលពីចំងាយនោះណា ខ្ញុំទៅដេក គេឲ្យទៅដាំដំឡូងខ្ញុំទៅដេកក្នុងព្រៃអង្គរ និយាយពីខែរងាវាស្រក់តក់ៗទឹកសន្សើមណា ដេកអត់មានអីដេក ដេកនឹងកាប់ឈើធ្វើរានដេកខ្លួនយើងចឹងឯងធ្វើជារនាបដេក អត់ដែលឃើញថ្ងៃទេ សំពត់បើស្លៀកហើយហាលរកអីគ្រប ដល់ព្រឹកស្ងួតក៏ស្លៀកមិនស្ងួតក៏ស្លៀក មិនដូចក្មេងសព្វថ្ងៃគេសំបូរបែបស្លៀកយ៉ាងនេះទេ ហើយដើរមួយយប់វ៉ល់ព្រឹក ទៅកាប់ព្រៃ ដាំទៅគាស់ទៅហើយវាមិនបានស៊ីទៀតនោះណា វាចេះតែប្រើទៅ កំពុងធ្វើការគេដឹកដូចគោ ដឹកយកទៅសម្លាប់ណា ចងករទាក់ដឹកវាយឈឺបៗ ទៅក៏អារករនិងធាងត្នោត ស្បែកយើងអាទៅមិនទាក់ហា មិនប្រកាច់ បន់ដូនបន់តា លំបាកម៉េចខ្ញុំលំបាកដែលគេឲ្យដាំបាយឲ្យកងចល័តដូចថា នាងឯងមួយក្រុមចេះទៅធ្វើការចេះទៅ មកវិញហូបបាយស្រាប់ទៅដាំគេឲ្យរកអុសខ្លួនឯង ខ្ញុំមិនស្គាល់ព្រៃ ខ្ញុំទៅហូតអាដែលគេកាប់ អន្លុង៤ជ្រុងបានគេកាប់ព្រៃបានគេដាក់គ្របពីលើខ្មោចនោះណា ទៅវាទឹកឡើងខៀវនិយាយពីរុយប៉ុនៗម្រាមដៃ ទៅខ្ញុំទៅហូតយកអានោះឯងលាក់បានទូលយកមកដាំបាយឲ្យពួកយុវវណ្ណនារីស៊ីបើយើងមិនទៅៗគេយកយើងទៅសម្លាប់ និយាយពីស្អុយដើមរកាប៉ុណ្ណេះប្រឡា​ប្រវែងនេះនេះកម្ពស់ប៉ុណ្ណេះ ដើមវាធំប៉ុន្តែខ្ពស់ណា ទៅក៏ប៉ុណ្ណេះកម្ពស់ប៉ុណ្ណេះនេះណា អាគល់វាណាវាចាប់បោកណា វាចាប់កូនក្មេងបោក បោកហើយបោះ បោកបោះ ហើយវាលខាងក្រោមនេះស្លោកអស់ស្មៅឈាម ហើយនិងខួរក្បាលយើង ពួកអ្នកមូលដ្ឋានគេសួរថាទៅរកឯណាលឿនម៉េស ខ្ញុំថានេះរកត្រង់ណេះឯង គេថាអូចេះហ៊ានទៅ មានខ្លាចអីគេថាមានឃើញអីដែរខ្ញុំថាមានឃើញអីទេឃើញតែព្រៃគេកាប់ចោល ប៉ុន្តែរួចរាល់ហើយដល់ទាញមួយរ៉ូមកនិយាយពីរុយផ្អើលអឺរុំពេញក្បាលងងឹតឈឹងអាក្បាលខ្មៅខ្លួនខៀវនោះណា អារុយខ្លួនខៀវនោះទៅក៏គេថាថ្ងៃក្រោយកុំឲ្យទៅរកត្រង់នោះទៀត ត្រង់នោះឯងគេយកមនុស្សទៅសម្លាប់យកពួកភ្នំពេញទៅសម្លាប់ត្រង់នោះឯង ខ្ញុំអូខ្ញុំអត់ដឹងគេប្រាប់ខ្ញុំគេអាណិតខ្ញុំណា គេប្រើខ្ញុំបើមិនទៅរកដាំឲ្យគេទេគេអត់ទុកយើងម៉ង អញ្ចុះហើយយើងត្រូវតែតស៊ូទៅ អាវេទនានោះកូនអើយគ្មានអ្នកណាវេទនាដល់ខ្ញុំទេហើយដីឲ្យរែកមួយម៉ែត្រ៤ជ្រុងធ្វើម៉េចឲ្យរួចមួយព្រឹក នាងឯងគិតមើលៗមួយម៉ែត្រចុះទៅក្រោមមួយម៉ែត្រចំហៀងមួយម៉ែត្របញ្ឈរ លំបាកហើយលំបាកសែនលំបាក ចឹងបានថាខ្ញុំនិយាយត្រង់មែនណាចិត្តខ្ញុំក្តៅតើដែលវាធ្វើបាបសព្វគ្រប់ណា ក៏ខ្ញុំស្គាល់មនុស្សខ្ញុំថាបើមកស្រុកខ្មែរ អើមកស្រុកភ្នំធ្វើអី ខ្ញុំមិនខ្លាចបាបទេ សម្លាប់ហ្អែងវិញទៅ វាកម្ពស់ប្រហែកកូនចៅខ្ញុំអាប្រុសនេះស្ពាយកាំភ្លើង ជូតក្បាលកន្សែងស្ពាយកាំភ្លើងហើយយើងធំប៉ុនៗនេះហើយខ្លាចវាចង់ងាប់ បានថាជំនាន់នោះពិបាកណាស់ កូនបើវាបញ្ជារថាឲ្យកូននោះសម្លាប់ឪសម្លាប់ម៉ែទៅដឹងតែសម្លាប់បើមិនសម្លាប់វាសម្លាប់យើង សាហាវហួស។

ក៖ ចុះកាលដែលនៅកន្លែងដែលយាយនៅហ្នឹងធ្លាប់មានអ្នកណាដែលលួចអីគេ ហើយគេដាក់ទោសម៉េចដែរយាយ?

ខ៖ មិនដឹងទេនាង ប៉ុន្តែលឺសូរថាភូមិស្រុកគេផ្សេងៗណា ប៉ុន្តែអានេះ ជំនាន់អាពតនេះមិនបាច់ចាំទៅលួចឲ្យវាឃើញទេ គ្រាន់តែមានអ្នករាយការណ៍ស្អប់ សម្អប់ក៏វាយកទៅសម្លាប់ដែរ បានថាឃើញផ្ទាល់ភ្នែកផ្ទាល់ដៃអត់ឮសូរគេថា នាងឯងដើរទៅឮសូរគេនិយាយឈ្មោះខ្ញុំថាខ្ញុំនេះយកអីទៅដូរទៅដេញអី ល្ងាចនោះគេហៅយើងទៅហើយ គេហៅយើងទៅប្រជុំគេថាទៅប្រជុំរួចគេឲ្យលើកដៃហើយ លើដៃទៅគេចងហើយ ចងហើយ ខ្ញុំទៅស្ទូងគេហៅព្រៃស្និប កូនឯងស្ទូងព្រៃស្និបហើយនិយាយពីអោនស្ទូងទៅវាស្អុយ ខ្ញុំចេះតែថាស្អុយអីពួកនោះគេអត់ឲ្យនិយាយទេ អត់ឲ្យនិយាយថាស្អុយអីទេខំស្ទូងទៅក៏ចេះតែស្ទូង ដល់ឈឺបត់ជើងរត់ទៅបត់ជើងមានអី គុណម្តាយអើយរុយរោមឡើងពេញខ្លួនអត់មានឃើញសាច់ទេ សុទ្ធតែខ្មោច សុទ្ធតែខ្មោច អូ៎! មួយអណ្លុងនោះមិនដឹងជាប៉ុន្មានពាន់នាក់ រយនាក់ទៅ បានខ្ញុំនឹកឃើញឡើងនឹកឃើញថាកូនក្មេងសម័យនេះដែលវាអត់ខ្លាចជ្រួលជ្រើមនេះណាបើថាជំនាន់អាពតមិនរស់ទេអស់ហើយសល់តែដី នេះបានខ្ញុំ ខ្ញុំអត់ជឿលោកខ្នងភ្នំលោកមានពុទ្ធដិការ លោកថាមីអូនអើយមានសាស្ត្រាលោកណា មានផ្ទះអត់មនុស្សនៅមានផ្លូវអត់មនុស្សដើរ ខ្ញុំថាមិនដែល វាមិនដែលនេះមែនខ្ញុំថាពិបាកណាស់កូន និយាយជំនាន់អាពតឡើងវាល្វីងជូរចត់ណាស់ខ្ញុំ ខ្ញុំស្រណោះតែឪពុកខ្ញុំទេលើកអាចម៍ ចាស់ហើយទៅរែកអាចម៍កូនក្មេង រាល់ព្រឹមមួយថ្ងៃ២ ៣អង្រែកយកមកចាក់រាជវាលបាន មិនដឹងវាក្លិនស្អុយប៉ុណ្ណាអីប៉ុណ្ណា។

ក៖ បាទយាយ! ចុះដល់ពេលវៀតណាមចូលរំដោះវិញមានទិដ្ឋភាពបែបណាដែរយាយកាលហ្នឹង?

ខ៖ ទេ! ចូលរំដោះវិញក៏អរទៅណា អរណាស់ បានមកស្រុកវិញក៏អរណាស់លោកអើយមិនចង់បានអីទេមកតែខ្លួនក៏បានដែរ ដែលរំដោះចូលស្រុកវិញនេះ អរនោះ ហើយនឹកឃើញថាបងប្អូនមិនដឹងយ៉ាងណានៅឯណាអាណានៅឯណីទេ ងាប់អស់ខ្លះនៅខ្លះក៏មិនដឹងបាត់គ្នាអស់រលីង មិនដឹងជាអ្នកណាទៅអ្នកណីទេ បាត់មុខបាត់មាត់បាត់ឈ្មោះបាត់សម្លេងអស់។

ក៖ បាទ! ចុះបងប្អូនយាយមានបាត់បង់សម័យប៉ុល​ពតម្នាក់មែនទេយាយ?

ខ៖ អត់ទេ! អត់មានទេដល់ពេលចូលស្រុកវិញបានងាប់មួយវាចង់ករខ្លួនវាណឹហ្នឹង ងាប់ចង់ករមួយផុតពីនោះនៅរស់ទាំងអស់។

ក៖ បាទយាយ! ចុះកាលបែកមកហ្នឹងយាយធ្វើដំណើរប៉ុន្មានថ្ងៃបានមកដល់ផ្ទះដែរយាយ?

ខ៖ អឺកូនអើយ មួយយប់មួយថ្ងៃដល់ហើយជិះរទេះ។

ក៖ ហ្អ៎! មានរទេះជិះដែរ?

ខ៖ ចុះយើងជួលគេយើងឲ្យឈ្នួលគេ ឲ្យសារ៉ុងសូត្រគេមួយទៅគេបរដឹកយើងមកទៅ ទៅបែកកាលជំនាន់អាពតបែកតែប្អូនមួយទេនៅ៤ ឈ្មោះហ៊ុនសព្វថ្ងៃនេះជម្លៀសលោកទៅក្រឡាញ់ គេទៅផ្សឹកនៅឯក្រឡាញ់ណឹងឯង ផុតពីនោះអត់បានបែកទេនៅជុំគ្នា ដល់ជំនាន់អាពតសុខសប្បាយ អត់មានខូចខាចអីមួយទេណា មួយគ្រួសារខ្ញុំនៅទាំងអស់ ទៅមកដល់ចូលស្រុកទៅមាន ខូចម៉ែ ខូចប៉ាអស់ ហើយអាប្អូនអស់មួយប៉ុណ្ណោះឯង។

ក៖ ចុះកាលសម័យប៉ុល​ពតហ្នឹងអត់មានគេចាបរៀបគូរអីឲ្យយាយទេយាយ?

ខ៖ ទេ! ខ្ញុំកាលនោះដូចមិនដឹងជាស្អីមោបាំងមុខឲ្យខ្ញុំ កូនអើយខ្ញុំលេងតែដល់អត់ខ្លាចងាប់ គេហៅទៅរៀបដែរខ្ញុំថាឲ្យ ខ្ញុំថាខ្ញុំអត់យកទេដាច់ខាតគឺខ្ញុំមិនយក គេនាំគ្នាសើចហឺទៅគេអត់ធ្វើបាប បើគេធ្វើបាបងាប់ហើយ ដល់ចូលស្រុកវិញបានៗប្តី បានខ្ញុំថាសំណាងណាស់បងប្អូនខ្ញុំចេះអត់មានខូចខាត។

ក៖ បាទយាយ! ចុះម្តាយរបស់យាយមានឈ្មោះអ្វីដែរយាយ?

ខ៖ ឈ្មោះយាយរស់។

ក៖ យាយរស់?

ខ៖ ចាស! នូ រស់។

ក៖ នូ រស់?

ខ៖ ចាស! គាត់ខូចហើយ។

ក៖ បាទយាយ!

ខ៖ ឪពុកតោ ហុក។

ក៖ តោ ហុក?

ខ៖ ចាស! ខូចអស់ហើយ។

ក៖ ពួកគាត់ទាំង២នាក់ណឹងក៏ជាអ្នកនៅភ្នំក្រោមនេះដែរ?

ខ៖ នៅនេះឯង។

ក៖ បាទយាយ! ចុះកាលយាយនៅក្មេងៗឪពុកម្តាយយាយគាត់ធ្វើការងាអ្វីដែរដើម្បីចិញ្ចឹមជីវិតដែរយាយ?

ខ៖ ពុកខ្ញុំគាត់ទិញស្រុក បណ្តាក់ស្រូវផង រត់ម៉ូតូផង។

ក៖ បាទយាយ! ចុះឪពុកម្តាយយាយជាមនុស្សបែបណាដែរ? ជាមនុស្សកាច ឬក៏ស្លូតដែរ?

ខ៖ ធម្មតា សួរយាយសឿម សឿមគាត់ដឹងក៏ស្គាល់ដែរ ម៉ែពីភាពនោះ។

ក៖ ចុះយាយនៅចងចាំអ្វីខ្លះដែរទាក់ទងជាមួយឪពុកម្តាយរបស់យាយ?

ខ៖ ចងចាំរឿងអីចៅ?

ក៖ មានអនុស្សាវរីយ៍អ្វីខ្លះដែរជាមួយឪពុកម្តាយដែលមិនអាចបំភ្លេចបានណា?

ខ៖ ខ្ញុំមិនភ្លេចទេពុកម៉ែ ម្តាយឪពុកខ្ញុំមិនភ្លេចទេគាត់ល្អណាស់ គាត់គិតកូនគិតចៅណាស់ មិនមែនខាំគ្នាដូចក្មេងសព្វថ្ងៃនេះទេអត់ខ្លាចម៉ែទេ ក្មេងសព្វថ្ងៃគ្មានកោតម៉ែទេ ត្រូវគេទាស់បងប្អូនគេទាស់ហើយ មិនដូចយើងពីដើមទេម៉ែថាអីមិនហ៊ានលឺមាត់មិនហ៊ាន ស្តាប់គាត់ក៏ប្រឹងអឺកូនអើយ។

ក៖ បាទយាយ! ចុះយាយនៅចងចាំជីដូនជីតាបានទេយាយចឹង?

ខ៖ ខ្ញុំនែចាំ ចាំយាយលាប់ខ្ញុំនេះដីនៅត្រង់ណេះ។

ក៖ យាយលាប់ហ្នឹងនៅខាង?

ខ៖ ខាងភ្នំក្រោមយើងហ្នឹងឯង។

ក៖ ប៉ុន្តែខាងឪពុក ឬក៏ខាងម្តាយ?

ខ៖ ខាងម្តាយ។

ក៖ ចុះតាវិញ?

ខ៖ តាវិញមិនដឹងគាត់ស្រុកណាគាត់នៅប្តីប្រពន្ធគាត់នេះឯង។

ក៖ តែចាំឈ្មោះគាត់ទេ?

ខ៖ ចាំ នូ លាប់។

ក៖ តានូ យាយលាប់?

ខ៖ នែ! នូ លាប់ហ្នឹងប្តីប្រពន្ធទេណា បើត្រកូលគាត់ ត្រកូលគាត់ខ្ញុំអត់សូវចាំច្បាស់ លាស់ទេណាអានាង បើថាប្តីប្រពន្ធគាត់នូ លាប់ ខ្មោចតានូនោះគាត់ធ្វើមហា ប្តីណា បើប្រពន្ធវិញមិនធ្វើអីទេគាត់លក់ជ្រក់លក់អីគាត់ទេ ហើយផុតជីតាឪពុកយាយលាប់នោះខ្ញុំអត់បានចាំទេកើតមិនទាន់ទេ។ ឪពុកតានូនោះក៏កើតមិនទាន់ កើតមកទាន់តែគាត់ប៉ុណ្ណោះឯង។

ក៖ បាទ! ចុះយាយតាខាងឪពុកវិញ?

ខ៖ យាយតាខាងឪពុកខ្ញុំទាន់ដែរ តែវាមិនសូវច្បាស់ខ្មោចម៉ាយឿម បើកុងតោទាន់ច្បាស់លាស់ហើយនោះ ខ្នោចកុង។

ក៖ បាទ! ចឹងមានន័យថាតាតោ យាយយឿម ?

ខ៖ ចាស!

ក៖ ពួកគាត់ទាំង៤នាក់ណឹងក៏ជាអ្នកនៅភ្នំក្រោមហ្នឹងដែរ?

ខ៖ ទេ! គាត់នៅវត្តពោធិ៍នោះ បើខ្មោចកុងខ្ញុំគាត់នៅទន្លេធំឯណោះ គាត់មិនរកស៊ីឯណេះឯងបានប្រពន្ធវត្តពោធិ៍ណេះ។

ក៖ បាទយាយ! ចឹងពេលយាយកើតមកណឹងយាយកើតទាន់ទាំង៤នាក់ហ្នឹងទេ ឬក៏បាត់បង់អ្នកណាម្នាក់ដែរយាយ?

ខ៖ ទេ! កើតទាន់តែក្រោយទេអាមុននោះអត់ទាន់ទេ ហើយឪពុកខ្ញុំពីកម្លោះមកគាត់នៅជាមួយម្តាយក្មេកយាយសឿមនេះឯងណា អត់នៅជាមួយកុងទេ កុងគាត់ស្អប់ គាត់បណ្តេញមកនៅនេះឯង បានប្រពន្ធបានកូនអីក៏ភូមិនេះឯងគេអ្នកដណ្តឹងម៉ែខ្ញុំឲ្យ។

ក៖ បាទយាយ!

ខ៖ ហ្អែងចាំមើលណា ខ្មោចម៉ាយឿម និងម្តាយ ម្តាយនែ ដែលគាត់ខូចនោះណា យាយ ចៅឯងនោះណា។

ក៖ យាយវ៉ាត់?

ខ៖ អឺ! ម៉ែយាយវ៉ាត់នោះ ម្តាយយាយវ៉ាត់ន៉បងប្អូនម៉ែឪពុកខ្ញុំ បងប្អូនបង្កើត បងប្អូនគាត់បង្កើត កូនមើល មើលខ្ញុំរកនឹកម្តាយសិន ខ្ញុំនិយាយប៉ុន្មានថ្ងៃនេះឯងខ្ញុំថាអញងងឹតយ៉ាងនេះខ្វាក់ ខ្មោចម៉ាសៀរ ម្តាយម៉ាសៀរនោះម្តាយ អីុវ៉ាត់ ជីដូនអ៊ីវ៉ាត់ ជីដូនអ៊ីវ៉ាត់ ហើយដល់ខ្មោចម៉ាយឿមនេះគាត់កូនម៉ាសៀរ ស្តាប់បានទេហា កូនម៉ាសៀរដល់ទៅបានកូនមកក៏បានអ៊ីវ៉ាត់ហ្នឹងឯង បានអ៊ីវ៉ាត់ដល់អ៊ីវ៉ាត់នេះបានទិត្យនេះ ក៏គេកាត់កាលចោលគេស្អប់ខ្មោចមារទិតនោះ គេមិនឲ្យយកនោះ ខ្មៅខ្ពស់គេមិនឲ្យយកទេ ហើយខ្មោចមួយនេះបានកូនខ្មោចយាយមួយ យាយហៀងមួយ បានតែ២ទេ ហើយមិនមែនអ្នកឆ្ងាយអីបងប្អូនវាជិតណាស់ណាបើរាប់ទៅណាមិនចុះហា គិតមើលខ្ញុំនិយាយប្រាប់នាងឯងប៉ុណ្ណេះគួរតែគិតហើយ ម្តាយអីុវ៉ាត់ ហើយនិងម្តាយខ្មោចយាយបងប្អូនបង្កើតសោះហ្នឹង រួចដល់មកកូនអ៊ីវ៉ួននេះ អ៊ីវ៉ួន អ៊ីវ៉ាត់នេះមិនម្តាយមីងខ្ញុំហា ដល់មកកូនអ៊ីវ៉ាត់នេះវាមិនត្រូវប្អូនខ្ញុំហា ត្រូវបងប្អូនហ្នឹងឯង។

ក៖ បាទយាយ! ចុះយាយមានបងប្អូន ឬក៏សាច់ញាតិណាដែលរស់នៅក្រៅប្រទេសអត់ទេយាយ?

ខ៖ គ្មានទេកូន អត់មានទេ ហើយអ៊ីវ៉ាត់នេះចូលស្រុកមកក៏អត់មកយកភូមិអីទេគាត់ គ្រាញយកផ្ទះថ្មនៅភ្នំពេញ ឲ្យភូមិវត្តពោធិនេះគេយកអស់រលីង ភូមិតិចណាស់លោកអើយ ហើយខ្មោចមួយយន្ត ប្តីគាត់ឈ្មោះតាឡឹក មេឃុំឡឹក មេឃុំឡឹកសាលាបីខ្នងនៅនិងស្អីនេះ ធ្វើសាលា៣ខ្នង ជីតាចៅឯងហ្នឹងឯងសាលា៣ខ្នងនៅជ្រាវ។

ក៖ បាទយាយ! ចុះស្វាមីរបស់យាយមានឈ្មោះអ្វីដែរយាយ?

ខ៖ ឈ្មោះសូ មិត្ត សូ។

ក៖ មិត្ត សូ?

ខ៖ ចាស! ងាប់បាត់ទៅហើយ។

ក៖ ចុះយាយបានរៀបអាពាណ៍ពិពាហ៍ជាមួយគាត់នៅឆ្នាំណាដែរយាយ? នៅពេលយាយអាយុ៣៧មែនយាយ?

ខ៖ អាយុ៣៧ មិនទាន់មានលោកចូលស្រុក តាៗមកសូត្រមន្ត ការ។

ក៖ លោកយាយបានស្គាល់លោកតាណឹងនៅពេលណាដែរយាយ?

ខ៖ ទេ! ខ្ញុំមិនដែលស្គាល់ទេគេចូលស្រុកមកគេមកដណ្តឹង ប៉ុន្តែស្រុកនៅវត្តចកហ្នឹង ឯង។

ក៖ ហ្អ៎! ចុះម៉េចបានស្គាល់គ្នាដែរយាយចឹង?

ខ៖ ស្គាល់តែនៅកាលនៅបួសកាលជំនាន់អាពតបែកគ្នាអស់នោះ គេសឹកទៅគេបានប្រពន្ធទៅគេលែងទៅដល់ខ្ញុំចូលស្រុក គេមកដណ្តឹងខ្ញុំ។

ក៖ បាទយាយ! ចុះអាពាហ៍ពិពាហ៍យាយត្រូវបានរៀចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរយាយ?

ខ៖ ទេ ម៉ែឪខ្ញុំទុកដាក់ត្រឹមត្រូវខ្ញុំយំខ្ញុំស្រែកខ្ញុំថាមិនយកទេ សុំការពីកក្តិតខ្ញុំមិនយក ការដល់បុស្ស មាឃនេះ។

ក៖ បាទយាយ ចុះយាយមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេយាយ?

ខ៖ គ្មានទេកូន មានតែស្គាល់គ្នាធម្មតាចេះឯងទៅ គ្មានទេ។

ក៖ ចុះតាំងពីក្មេងមកដល់សព្វថ្ងៃយាយធ្លាប់ប្រកបការងារអ្វីខ្លះដែរយាយដើម្បីចិញ្ចឹមជីវិត និងកូនចៅដែរយាយ?

ខ៖ កាលខ្ញុំភ្នែកភ្លឺដើរបានខ្ញុំតែបាញ់ឆែវលក់ រែកលក់ ដល់ទៅអត់រួចក៏នៅទៅ។

ក៖ ចុះយាយអត់មានធ្វើនេសាទអីទេយាយ?

ខ៖ ទេ! នាងអើយខ្ញុំនេសាទមិនបានរកទេ។

ក៖ បាទយាយ! ចុះយាយអត់មានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមអីទេ?

ខ៖ គ្មានទេ អត់មានទេ មើលរស់នៅសព្វថ្ងៃនៅដីគេ។

ក៖ ហ្អ៎! ចឹងពីមុនហ្នឹងលោកយាយនៅទន្លេ?

ខ៖ នៅទន្លេ នៅនឹងស្រែ៨ នៅខ្មារយើងនេះឯង។

ក៖ ចុះយាយមកទីនេះប៉ុន្មានឆ្នាំហើយយាយ? មកនៅលើគោកណា?

ខ៖ អូ! នៅយូរហើយកូនអើយ នៅយូរហើយ គិតទៅនៅឡើងជាង៣០ឆ្នាំ។

ក៖ បាទយាយ! ចុះលោកយាយអាចប្រាប់បានទេថាពេលវេលាមួយណាក្នុងជីវិតយាយដែលយាយគិតថាជាពេលវេលាពិបាកបំផុតក្នុងជីវិតដែរយាយ?

ខ៖ អើ! កូនអើយគិតតែរាល់ថ្ងៃហ្នឹងឯង គ្មានថ្ងៃណាថានឹងមានបាននឹងគេទេ បើវាក្រយ៉ាងនេះនោះ វាក្រមកពីអី មកពីយើងវាអត់មានទ្រព្យកេរ្តិ៍អាករ មិនចុះហា បើមានដី បើមានភូមិ អាករ្តិ៍អានោះមែនហើយ ដើរស្ទូង ខ្ញុំកាលអ៊ីវ៉ាត់ខូចអាណិតអើយ អាណិតម្តាយមីងចុះយើងក្រអត់អីទៅ តេមកឲ្យខ្ញុំនេះជិះកប៉ាល់ទៅចាំចេញលុយឲ្យខ្ញុំថាទេ បានមកម្តងមកសម្រាន​នៅផ្ទះឯងហ្នឹងឯង។

ក៖ ចុះពេលដែលយាយនៅក្មេងៗ យាយនៅរៀនអី យាយធ្លាប់មានក្តីស្រម៉ៃអត់ទេថាធំឡើងចង់ធ្វើគ្រូបង្រៀន ឬក៏គ្រូពេទ្យអីទេ?

ខ៖ យើងល្ងង់ណាស់ ជំនាន់ខ្ញុំហ្នឹងល្ងង់ណាស់មិនដឹងចង់ធ្វើអីទេ ចង់រៀនឲ្យតែចេះទៅក៏មកនៅផ្ទះហ្នឹងឯង ក៏មិនចង់អីដូចក្មេងគេសព្វថ្ងៃហ្នឹងទេ។ គេចង់ធ្វើអានេះចង់ធ្វើអានោះ ខ្ញុំល្ងង់ណាស់ជំនាន់នោះកូនអើយ មិនដែលមានកាបូបស្ពាយផង ស្ពាយក្តាខៀន សៀវភៅដាក់តែពីលើកំពៀកនឹងក្លៀកមិនមានអីទេ ស្បោងគ្មានច្រក កាបូបគ្មានដាក់នោះ ដីសច្រកហ៊ោប៉ៅអាវ ហើយខោអាវក៏មិនដែលមានស​ខ្មៅដូចគេសព្វថ្ងៃ ឃើញថាម៉ែទិញឲ្យស្លៀកម៉េចក៏ស្លៀកអានោះឯងទៅរៀនទៅ គ្មានទេដូចគេសព្វថ្ងៃនោះ គេសព្វថ្ងៃគេមានឯណាស្បែកជើងប៉ាត់តា អាវសរអីណាគ្មានទេមិនដែលស្គាល់ទេ។

ក៖ បាទយាយ! ចុះតាំងពីក្មេងមកដល់ពេលនេះតើជីវិតយាយមានការផ្លាស់ប្តូរអ្វីខ្លះដែរយាយ?

ខ៖ អឺ! កូនអើយផ្លាស់ប្តូរអីគិតតែរឿងឈឺអត់មានគិតរឿងអីឃើញ គិតថាមិនដឹងជាថាធ្វើម៉េចបានជា បានប្រាក់អីមើលខ្លួនឲ្យជា តែថ្ងៃណាដេកយំទៅ អត់លុយ គ្មាន១០០ខ្មែរក្នុងខ្លួនយំទៅ កូនក៏គ្មានមើលទៅឡេកឡក់ក៏សុំខ្ចីពីនោះមកឲ្យ។

ក៖ បាទយាយ! ចុះមកដល់ពេលយាយធ្លាប់មានការសោកស្តាយអ្វីខ្លះដែរយាយ?

ខ៖ ខ្ញុំសព្វថ្ងៃខ្ញុំសោកស្តាយដែលម៉ែឪខ្ញុំដែលគាត់ខូចចោល រឿងប្តីខ្ញុំអត់សោកស្តាយ ទេ ខ្ញុំនិយាយត្រង់ថាវាឆ្អែតខ្ញុំ វាមិនបានវាយដំច្រំធាក់អីទេប៉ុនថាខ្ញុំវាមិនរកអី ខ្ញុំសោកស្តាយតែម៉ែឪខ្ញុំ សោកស្តាយតែខ្លួនខ្ញុំដូចថាវាប្រទាន់តែជរា។

ក៖ បាទយាយ! ចឹងមកដល់ចំណង់ចំណូលចិត្តយាយម្តង តាំងពីក្មេងមកដល់ពេលនេះតើយាយចូលចិត្តពិសារម្ហូបណា ឬក៏សម្ល​ណាជាងគេដែរយាយ?

ខ៖ នាងអើយសព្វថ្ងៃហូបអីវាមិនកើតអត់នឹកឃើញ មានតែនឹកឃើញតែអំបិល។

ក៖ ចុះកាលពីក្មេងវិញចូលចិត្តពិសារអីដែរយាយ?

ខ៖ ពីក្មេងខ្ញុំចេះគ្រប់តែមុខណឹងឯង ចុះខ្ញុំទៅធ្វើចុងភៅ។

ក៖ បាទយាយ! ចុះយាយជាអ្នកស្តាប់ចម្រៀងអីទេយាយ?

ខ៖ ទេ! នាងអើយសព្វថ្ងៃនេះគ្មានចម្រៀងអីនឹងចូលចិត្តទេ។

ក៖ ទេ! កាលពីក្មេង កាលពីនៅក្រមុំអីណា។

ខ៖ កាលពីក្មេងក៏គ្មានចម្រៀងអីស្តាប់ដែរមិនសម្បូរដូចគេសព្វថ្ងៃនេះទេ គ្មានអីទេមានតែស្អី អាម៉ាញ៉េស្អី៧០ដុំនោះ ចាក់ទៅស្តាប់ល្ខោនទៅអង្គុយលើអង្រឹងទៅប៉ុណ្ណោះឯង បើពីក្មេងចូលចិត្តជាងគេគឺល្ខោន។

ក៖ បាទយាយ! ចឹងកាលពីភ្ជុំបិណ្ឌ ចូលឆ្នាំកាលពីយាយនៅក្រមុំៗអី បានទៅលេងអ្វីខ្លះដែរតាមវត្តតាមអី?

ខ៖ ទេខ្ញុំមិនដែលលេងទេ ខ្ញុំមិនដែលដើរ មិនដែលទៅលេងទេ នេះបានខ្ញុំសោកក្មេងសព្វថ្ងៃនេះ ឮសូរអីតិចទៅព្រុច​សូរអីតិចព្រុច​គេអត់ខ្លាច យើងពីដើមយើងខ្លាចណា​ស់ ខ្លាចមនុស្សប្រុស ខ្លាចមនុស្សផងខ្លាច គេយកទៅលក់ឮម៉ែគាត់ថា​ង៉ែងតែព្រ​លប់ចុះដីអាឃ្លោកចាប់ហើយ មិនដឹងអាឃ្លោកនៅឯណា គាត់ថាអាឃ្លោកនៅក្រោមផ្ទះ។

ក៖ បាទយាយ! ចឹងមកដល់សព្វថ្ងៃនេះយាយមានកូន និ​ង ចៅប៉ុន្មាននាក់ដែរយាយ?

ខ៖ កូន៣ ចៅ៣។

ក៖ បាទយាយ! ចឹងមកដល់ចុងបញ្ចប់នេះតើយាយមានអ្វីចង់ផ្តាំផ្ញើ ឬក៏ទូន្មាន ឬក៏ប្រៀនប្រដៅទៅកាន់កូនចៅជំនាន់ក្រោយរបស់យាយទេ ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរយាយ?

ខ៖ ប្រដៅ ប្រដៅហើយថាកូនអើយកូន យើងនៅជិតអ្នកណាគេល្អយកតម្រាប់តាមគេមិនចុះហា៎ នៅជិតអ្នកអាក្រក់យើងកុំឲ្យយើងភ្នែកមើល កុំឲ្យយកត្រចៀកស្តាប់ យើងមើលតែភ្នែកបានហើយយើងកុំឲ្យយកចិត្តទុកដាក់ បើអ្នកណាគេល្អយើងមើលគេហើយយើងយកតម្រាប់តាមគេទៅ ប្រដៅកូនចុះឯងនិយាយស្អីអីឲ្យដឹកទាបដឹងខ្ពស់ ដឹងថាមនុស្សនេះអាយុប៉ុណ្ណេះបងអញ អាយុប៉ុណ្ណេះត្រូវជាឪពុ​កមារអញ មិនដឹងបងមិនដឹងប្អូនក៏ដោយ​បងប្អូនខ្ញុំរស់នៅគ្នា៥នាក់ បើបងហៅប្អូនសុទ្ធតែខ្ញុំរហូត​ហៅអាណាមួយក៏ដោយហៅឆ្លើយ។ បាទ! កូនសម័យឥឡូវសុទ្ធតែអញ​ង៉ែង បងក៏អញង៉ែង​ថាប្រ ដៅគេមិនបានទេ។

ក៖ បាទយាយ! ចឹងខ្ញុំសូមអរគុណដល់យាយដែលបានចំណាយពេលវេលាសម្ភាស​ជាមួយខ្ញុំយាយណា។ ខ្ញុំសូមជូនពរឲ្យយាយមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារយាយណា។

ខ៖ សាធុ ចាស៕